Lesersbrief: GEPF: Wie praat die waarheid?‘n Skermskoot van die GEPF se webblad. Adamus P. Stemmet van Durbanville skryf: Abel Sithole sê die pensioenfonds vir staatsamptenare (GEPF) moet ongenoteerde beleggings uitbrei. Dit het glo in die 2018-boekjaar met 37% gegroei tot R50,6 miljard. Dit sal dan beter as die beleggings in aandele en effekte presteer “solank ons dit reg doen”. Inderdaad, reg doen en nie doen soos nou in die Mpati-kommissie uitkom nie. Korrupsie en bedrog word knaend openbaar. Wat doen die GEPF om dit “reg te doen”? Alles word oorgelaat aan hul agent, die wyle Openbare Beleggingskorporasie (OBK) wat miljarde by die vensters laat uitwaai… Sithole se syfers strook nie met die besonderhede wat dr. Dan Matjila op 17 Oktober 2017 verstrek het nie. Hy het toe op ŉ mediakonferensie gesê dat ongenoteerde beleggings uitgebrei is. ’n Tweede weergawe van Isibaya-beleggingsfonds is gestig en ongenoteerde beleggings het toe R140 miljard beloop. Voorts het hy ook genoem dat 30% ongenoteerde beleggings onderpresteer het. Nou is my vraag: Wie van die twee praat die waarheid? Dr. Matjila het ook toe aangekondig dat die aandeelhouding in die bankrot Daybreak Farms van 54% na 100% verhoog is om dit te red. Is dit wat Sithole bedoel met “reg doen”?